
Hej, jeg er en pige på 13 år, der er 175 cm høj, og er rigtig ked af min højde. For nyligt tog jeg en test om hvor høj jeg ville blive. Der stod at jeg at ville blive 179 cm, og det blev jeg rigtig ked af. Jeg har fået min menstruation, men betyder det noget ift. min højde? Det gør det jo selvfølgelig heller ikke bedre at min bedste veninde er 155 cm. Jeg er meget misundelig på hende, da hun også tog testen, og den sagde at hun ville blive 169 cm. Kan jeg gøre noget for at stoppe med at vokse? Eller kan jeg lige så godt bare give op?

Håbet virkelig i kan hjælpe!

Mvh. mig, den høje pige :((

 
13 år og 175 cm
===============



Hej med dig,

Jeg forstår godt at det kan være svært, at føle sig anderledes fra dine jævnaldrende. Dog ser jeg ingen grund til bekymring, og det ville ikke overraske mig, hvis du skulle møde flere, som ovenikøbet er en smule misundelig på netop din højde. Med det i tankerne håber jeg, at du måske kan blive lige så glad for din højde. Når det så er sagt, vil jeg nævne, at der ofte er en sammenhæng mellem din menstruationen og højdevækst. Ofte er det sådan at man vokser rigtig meget før man får sin menstruation. Når du først har fået den, vil din vækst stilne en smule af - dog vil du stadig vokse. 

Jeg håber mit svar kan hjælpe

Mvh Kamilla

 

Hej med dig,

Det lyder til, at det er noget, der fylder rigtig meget hos dig. Først og fremmest ville jeg ikke stole på en test, der fortæller dig, hvor høj du vil blive. Jeg er usikker på, hvor valid, altså gyldig, den test er. Måske den passer, måske gør den ikke :-)

Jeg tror ikke, du kan gøre noget ved din højde. For mig lyder den meget almindelig, for selv hvis du når en højde på 179 cm, synes jeg ikke, du er meget høj i forhold til andre, jeg kender eller har set. Men hvis du er den eneste med den højde i din klasse eller blandt dine veninder, kan jeg godt forstå, hvorfor du kan synes, det er frustrerende, og du bliver ked af det!

Jeg ved ikke, om det, at du har fået din menstruation, har en betydning for din højde. Jeg fik selv min menstruation, da jeg var 13 år, og jeg mindes ikke at være vokset ret meget mere siden da, men - vi er jo  forskellige. Måske du kan spørge din læge om det - han eller hun kan sikkert give dig svar på dine spørgsmål, meget bedre end vi kan :-) 

Til sidst vil jeg huske dig på, at du er meget andet end kun din højde. Man kommer ofte til at tænke på de ting, man er kede af ved sin krop, frem for alle de andre ting der gør én glad. Måske du skal øve dig i at tænke på de ting ved din krop, som du er glad for? Jeg er sikker på, der er en hel masse.

Jeg håber, du finder ud af det!

De bedste hilsner,

Sofie  
  


 